CELEX: 62021TN0393
Language: el
Date: 2021-07-05 00:00:00
Title: Υπόθεση T-393/21: Προσφυγή της 5ης Ιουλίου 2021 — Max Heinr. Sutor κατά ΕΣΕ

30.8.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 349/43
            
         
      Προσφυγή της 5ης Ιουλίου 2021 — Max Heinr. Sutor κατά ΕΣΕ
      (Υπόθεση T-393/21)
      (2021/C 349/59)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: Max Heinr. Sutor OHG (Αμβούργο, Γερμανία) (εκπρόσωποι: A. Glos, M. Rätz και T. Kreft, δικηγόροι)
      
         Καθού: Ενιαίο Συμβούλιο Εξυγίανσης (ΕΣΕ)
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση του Ενιαίου Συμβουλίου Εξυγίανσης της 14ης Απριλίου 2021 σχετικά με τον υπολογισμό της εκ των προτέρων εισφοράς στο Ενιαίο Ταμείο Εξυγίανσης για το έτος 2021 (SRB/ES/2021/22), στον βαθμό που αφορά την προσφεύγουσα, περιλαμβανομένης της από 14 Απριλίου 2021 ανακοινώσεως του καθού που γνωστοποιεί την απόφαση αυτή όσον αφορά την προσφεύγουσα σε σχέση με τα στοιχεία για τον υπολογισμό της εκ των προτέρων εισφοράς στο Ενιαίο Ταμείο Εξυγίανσης για το έτος 2021 (SRB/ES2021/24)·
               
            
                  —
               
               
                  να καταδικάσει το καθού στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Η προσφυγή στηρίζεται στους ακόλουθους λόγους ακυρώσεως.
      
                  1.
               
               
                  Με τον πρώτο λόγο προβάλλεται παράβαση του άρθρου 5, παράγραφος 1, στοιχείο ε', του κατ’ εξουσιοδότηση κανονισμού (ΕΕ) (1), διότι το καθού δεν εξαίρεσε από τον υπολογισμό των τραπεζικών εισφορών τα χρήματα των πελατών σε ρευστό τα οποία η προσφεύγουσα διαχειριζόταν καταπιστευτικά. Συναφώς, όσον αφορά τέτοια προστατευόμενα σε περίπτωση αφερεγγυότητας χρηματικά ποσά πελατών θα πρέπει να εφαρμόζεται τουλάχιστον αναλόγως το άρθρο 5, παράγραφος 1, στοιχείο ε', του κατ’ εξουσιοδότηση κανονισμού (ΕΕ) 2015/63.
               
            
                  2.
               
               
                  Με τον δεύτερο λόγο προβάλλεται παραβίαση της αρχής της αναλογικότητας βάσει του άρθρου 70, παράγραφος 2, δεύτερο εδάφιο, του κανονισμού (ΕΕ) 806/2014 (2) σε συνδυασμό με το άρθρο 103, παράγραφος 7 της οδηγίας 2014/59/ΕΕ (3), καθόσον η απόφαση καθορίζει τραπεζική εισφορά κατά εκατό φορές υψηλότερη του δέοντος βασιζόμενη μόνο στα –στερούμενα κινδύνου– καταπιστευματικά στοιχεία παθητικού που παρέθετε η προσφεύγουσα στον προϋπολογισμό της.
               
            
                  3.
               
               
                  Με τον τρίτο λόγο προβάλλεται παραβίαση της αρχή της ίσης μεταχείρισης, διότι η απόφαση δεν αντιμετωπίζει την προσφεύγουσα επί ίσοις όροις έναντι άλλων χρηματοπιστωτικών οργανισμών, οι εθνικοί κανόνες των οποίων περί λογιστικών προτύπων δεν προβλέπουν καταχώριση των καταπιστευματικών στοιχείων παθητικού ή ακολουθούν τα διεθνή πρότυπα χρηματοοικονομικής αναφοράς (IFRS), ή έναντι πιστωτικών ιδρυμάτων τα οποία διαχειρίζονται χρηματικά ποσά πελατών, χωρίς τούτο να δικαιολογείται αντικειμενικά.
               
            
                  4.
               
               
                  Με τον τέταρτο λόγο προβάλλεται παραβίαση του άρθρου 16 του Χάρτη των Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης), διότι ο συνυπολογισμός των καταπιστευματικών στοιχείων παθητικού στη σχετική βάση υπολογισμού οδήγησε σε πολλαπλασιασμό στο εκατονταπλάσιο των τραπεζικών εισφορών της προσφεύγουσας για το έτος 2021, χωρίς να δικαιολογείται κάτι τέτοιο.
               
            
                  5.
               
               
                  Με τον πέμπτο λόγο προβάλλεται παράβαση του άρθρου 49 σε συνδυασμό με το άρθρο 54 ΣΛΕΕ, διότι η απόφαση περιορίζει την εκ μέρους της προσφεύγουσας άσκηση της επιχειρηματικής της δραστηριότητας στο κράτος μέλος όπου είναι εγκατεστημένη και εισάγει δυσμενείς διακρίσεις σε βάρος της έναντι πιστωτικών ιδρυμάτων σε άλλα κράτη μέλη.
               
            
                  6.
               
               
                  Με τον έκτο λόγο προβάλλεται παράβαση του άρθρου 17, παράγραφοι 3 και 4, του κατ’ εξουσιοδότηση κανονισμού (ΕΕ) 2015/63, διότι το καθού δεν έλαβε υπόψη τα προσκομισθέντα από την προσφεύγουσα στοιχεία αναφοράς για τα έτη εισφορών 2018 έως 2020, τα οποία στη συνέχεια αναθεωρήθηκαν, κατά τον προσδιορισμό της ετήσιας εισφοράς που έπρεπε να καταβληθεί για το έτος εισφορών 2021 και δεν μείωσε αντίστοιχα την τραπεζική εισφορά της προσφεύγουσας.
               
            
                  7.
               
               
                  Με τον έβδομο λόγο προβάλλεται προσβολή του δικαιώματος ακροάσεως κατά το άρθρο 41, παράγραφος 1 και 2, στοιχείο α', του Χάρτη, διότι δόθηκε στην προσφεύγουσα ουσιαστική προθεσμία μόλις τριών ημερών για να εξετάσει στο πλαίσιο της σχετικής διαβούλευσης το σχέδιο ατομικής ανακοίνωσης για την επιβολή της τραπεζικής εισφοράς για το 2021 και να αποστείλει σχόλια στο καθού.
               
            
                  8.
               
               
                  Με τον όγδοο λόγο προβάλλεται παράβαση του άρθρου 41, παράγραφοι 1 και 2, στοιχείο γ', του Χάρτη και του άρθρου 296, παράγραφος 2, ΣΛΕΕ, επειδή, με βάση την αιτιολογία της προσβαλλομένης απόφασης, η προσφεύγουσα δεν είναι σε θέση να επαληθεύσει το ύψος της εισφοράς της.
               
            
                  9.
               
               
                  Με τον ένατο λόγο προβάλλεται παραβίαση της αρχής της αποτελεσματικής δικαστικής προστασίας σύμφωνα με το άρθρο 47, παράγραφος 1, του Χάρτη, διότι η αιτιολογία δεν παρέχει τη δυνατότητα στην προσφεύγουσα να εξετάσει αν είναι σκόπιμο να προσφύγει στο αρμόδιο δικαστήριο.
               
            
                  10.
               
               
                  Με τον δέκατο λόγο ακυρώσεως προβάλλεται (επικουρικώς) ακυρότητα των άρθρων 4 έως 7 και 9 καθώς και του παραρτήματος Ι του κατ’ εξουσιοδότηση κανονισμού (ΕΕ) 2015/63, διότι λόγω της εξάρτησης των εισφορών από τη λήψη εμπιστευτικών δεδομένων από τρίτους υποχρεώνει το καθού να εκδώσει απόφαση που αντιβαίνει προς την υποχρέωση αιτιολογήσεως.
               
            
                  11.
               
               
                  Με τον ενδέκατο λόγο ακυρώσεως προβάλλεται (επικουρικώς) ακυρότητα των άρθρων 4 έως 7 και 9 καθώς και του παραρτήματος Ι του κατ’ εξουσιοδότηση κανονισμού (ΕΕ) 2015/63 διότι η διάταξη αυτή αντιβαίνει προς την απαίτηση αποτελεσματικής δικαστικής προστασίας σύμφωνα με το άρθρο 47, παράγραφος 1, του Χάρτη.
               
            
                  12.
               
               
                  Με τον δωδέκατο λόγο ακυρώσεως προβάλλεται (επικουρικώς) ακυρότητα της βάσης υπολογισμού κατά το άρθρο 14, παράγραφος 2, σε συνδυασμό με το άρθρο 3, σημείο 11, του κατ’ εξουσιοδότηση κανονισμού (ΕΕ) 2015/63 λόγω παράβασης του άρθρου 103, παράγραφος 7, της οδηγίας 2014/59/ΕΕ και λόγω παραβίασης της αρχής ίσης μεταχείρισης.
               
            
                  13.
               
               
                  Με τον δέκατο τρίτο λόγο ακυρώσεως προβάλλεται (επικουρικώς) ακυρότητα της βάσης υπολογισμού κατά το άρθρο 14, παράγραφος 2, σε συνδυασμό με το άρθρο 3, σημείο 11, του κατ’ εξουσιοδότηση κανονισμού (ΕΕ) 2015/63 λόγω παράβασης του άρθρου 16 του Χάρτη.
               
            
                  14.
               
               
                  Με τον δέκατο τέταρτο λόγο ακυρώσεως προβάλλεται (επικουρικώς) ακυρότητα της βάσης υπολογισμού κατά το άρθρο 14, παράγραφος 2, σε συνδυασμό με το άρθρο 3, σημείο 11, του κατ’ εξουσιοδότηση κανονισμού (ΕΕ) 2015/63 λόγω παράβασης του άρθρου 49 ΣΛΕΕ σε συνδυασμό με το άρθρο 54 ΣΛΕΕ.
               
            
         (1)  Κατ’ εξουσιοδότηση κανονισμός (ΕΕ) 2015/63 της Επιτροπής, της 21ης Οκτωβρίου 2014, για τη συμπλήρωση της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου όσον αφορά τις εκ των προτέρων συνεισφορές σε χρηματοδοτικές ρυθμίσεις εξυγίανσης (ΕΕ 2015, L 11, σ. 44).
      
         (2)  Κανονισμός (ΕΕ) 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (ΕΕ 2014, L 225, σ. 1).
      
         (3)  Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012 (ΕΕ 2014, L 173, σ. 190).